Ισραηλινές αεροπορικές επιθέσεις στην Γάζα
μετά από επιθέσεις ενόπλων από την Γάζα στο Νότιο Ισραήλ
Το Ισραήλ διενήργησε αεροπορικές επιθέσεις σε νότιες περιοχές της Λωρίδας της Γάζας αργά την Πέμπτη αφού προηγουμένως κατήγγειλε ότι ένοπλοι από την Λωρίδα της Γάζας ευθύνονται για σειρά φονικών επιθέσεων στο νότιο Ισραήλ. Ο ισραηλινός Πρωθυπουργός Βενιαμίν Νετανιάχου, σε τηλεοπτικό του διάγγελμα, προειδοποίησε ότι οποιοσδήποτε επιτίθεται στο Ισραήλ θα καταβάλει «βαρύ αντίτιμο». Όπως μεταδίδεται, οι αεροπορικές επιδρομές του Ισραήλ είχαν σαν αποτέλεσμα να σκοτωθούν οκτώ άτομα, περιλαμβανομένου και του ηγέτη του της λεγόμενης Λαϊκής Επιτροπής Αντίστασης, η οποία είναι ένοπλη παλαιστινιακή φατρία. Νωρίτερα την Πέμπτη, ένοπλοι στο νότιο Ισραήλ σκότωσαν τουλάχιστον επτά ανθρώπους και τραυμάτισαν άλλους 40 άλλους κατά την διάρκεια σειράς προφανώς συντονισμένων επιθέσεων. Ισραηλινοί αξιωματούχοι ανέφεραν ότι οι επιθέσεις πραγματοποιήθηκαν διαδοχικά με μικρή διαφορά ώρας κοντά στα σύνορα με την Αίγυπτο, στη χερσόνησο του Σινά, βόρεια της ισραηλινής πόλης Εϊλάτ. Όπως είπαν, ένοπλοι άνοιξαν πυρ σε επιβατικό λεωφορείο και ιδιωτικό όχημα, στόχευσαν στρατιωτική περίπολο και πυροδότησαν εκρηκτικά κοντά σε δυνάμεις ασφαλείας. Τα ισραηλινά μέσα ενημέρωσης ανέφεραν ότι οι ισραηλινές δυνάμεις εντόπισαν τους δράστες και σκότωσαν επτά από αυτούς. Ο Υπουργός Άμυνας Εχούντ Μπαράκ χαρακτήρισε τις επιθέσεις θλιβερό τρομοκρατικό επεισόδιο. Ο κ. Μπαράκ και άλλοι ισραηλινοί αξιωματούχοι ισχυρίζονται ότι οι δράστες προέρχονταν από την Λωρίδα της Γάζας, που ελέγχεται από την Χαμάς, και εισήλθαν στο Ισραήλ από την χερσόνησο του Σινά. Η Χαμάς αρνείται οποιαδήποτε ανάμειξη.